Ο Γεωργιάδης βρισκόταν, μαζί με τη βουλευτή του ΣΥΡΙΖΑ, Όλγα Γεροβασίλη, στο πάνελ τηλεοπτικής εκπομπής του ΑΝΤ1, την ώρα που μεταδιδόταν η έκτακτη είδηση για τη νέα προσφυγική τραγωδία και τις προσπάθειες του λιμενικού να διασώσουν περίπου 50 προσφύγες. Το ναυάγιο έχει μέχρι στιγμής απολογισμό 12 νεκρούς πρόσφυγες που επέβαιναν σε σκάφος το οποίο βυθίστηκε λίγο μετά τις 9.00 το πρωί. Έχουν διασωθεί 21, ενώ αγνοούμενοι παραμένουν περίπου 17 πρόσφυγες.

Η πληροφορία ότι ένας από τους πρόσφυγες κάλεσε το Λιμενικό στο 112 έδωσε την αφορμή στον Γεωργιάδη να αντιδράσει ως εξής: «Φανταστείτε πόσο καλά προετοιμασμένοι είναι (σ.σ. οι πρόσφυγες που κινδυνεύουν) που γνώριζαν ότι λειτουργεί και το 112 και πήραν τηλέφωνο. Έχουμε πέσει θύματα ομαδικής προσπάθειας αλλοίωσης της χώρας αλλά θα το αντιμετωπίσει η κυβέρνηση!».

Η Όλγα Γεροβασίλη κάλεσε τον υπουργό Ανάπτυξης να «μην ανοίγει τέτοιο θέμα για την αλλοίωση της χώρας». «Έλεος! Κινδυνεύουν και πνίγονται άνθρωποι. Η Μεσόγειος γίνεται τάφος. Από τι αλλοιώνεται η χώρα, από ανθρώπους;» πρόσθεσε.

«Ασφαλώς. Προφανώς αλλοιώνεται!», ανταπάντησε ο Άδωνις Γεωργιάδης

«Να πάρει θέση ο Μητσοτάκης» ζητάει ο ΣΥΡΙΖΑ

«Η ανατριχιαστική δήλωση του υπουργού Ανάπτυξης, Αδ. Γεωργιάδη, περί προσπάθειας “αλλοίωσης του πληθυσμού”, κατά τη στιγμή μάλιστα που εξελίσσεται επιχείρηση διάσωσης προσφύγων στο Αιγαίο, είναι ρατσιστική, ανιστόρητη, αλλά και εξαιρετικά επικίνδυνη. Ο κ. Γεωργιάδης αποκαλύπτει τη βαθιά απαξίωσή του για την ανθρώπινη ζωή» αναφέρει σε ανάρτησή του στο facebook, ο εκπρόσωπος Τύπου του ΣΥΡΙΖΑ, Αλέξης Χαρίτσης και προσθέτει:

«Είναι, όμως, ο κ. Μητσοτάκης αυτός που οφείλει επιτέλους να πάρει θέση: συμφωνεί με τη συγκεκριμένη δήλωση του υπουργού του και αντιπροέδρου της Νέας Δημοκρατίας; Ως πότε θα βλέπουμε τους εγχώριους Όρμπαν στα υπουργικά έδρανα; Και πάνω από όλα: Πρέπει να σώζονται οι πρόσφυγες στο Αιγαίο ή πολιτική της κυβέρνησής του είναι να τους αφήνει να πνίγονται;»